|  |  |  |
| --- | --- | --- |
|  | ๔ สิงหาคม ๒๕๖๘ | **บริษัท โอเอวัน จำกัด**๓๐๐/๕๗ ซอยลาดพร้าว ๘๔ ถนนประดิษฐ์มนูธรรมแขวงวังทองหลาง เขตวังทองหลางกรุงเทพมหานคร ๑๐๓๑๐โทรศัพท์ ๐๙๐-๙๙๓-๑๙๖๕ |

เรื่อง โครงการติดตั้งและใช้งานระบบผลิตไฟฟ้าจากพลังงานแสงอาทิตย์ของกรุงเทพมหานคร

เรียน ผู้ว่าราชการกรุงเทพมหานคร (รศ.ดร.ชัชชาติ สิทธิพันธุ์)

|  |  |  |
| --- | --- | --- |
| อ้างถึง  | ๑. | แผนยุทธศาสตร์ชาติ (พ.ศ. ๒๕๖๑-๒๕๘๐) |
|  | **๒.** | **แผนพัฒนากรุงเทพมหานคร ระยะ ๒๐ ปี (พ.ศ. ๒๕๖๑–๒๕๘๐) ฉบับปรับปรุง** |
|  | ๓. | **แผนพัฒนากรุงเทพมหานคร ระยะ ๒๐ ปี ระยะที่ ๓ (พ.ศ. ๒๕๖๖-๒๕๗๐)** |
|  | ๔. | **แผนพัฒนาการศึกษาขั้นพื้นฐานกรุงเทพมหานคร ฉบับที่ ๓ (พ.ศ. ๒๕๖๔-๒๕๖๙)** |
|  | ๕. | **แผนปฏิบัติราชการกรุงเทพมหานคร ประจำปี พ.ศ. ๒๕๖๘** |
|  | ๖. | โครงการติดตั้งและใช้งานระบบผลิตไฟฟ้าจากพลังงานแสงอาทิตย์เพื่อการอนุรักษ์พลังงานและลดค่าใช้จ่ายทางไฟฟ้าสำหรับโรงเรียนสังกัดกรุงเทพมหานคร |

ข้าพเจ้า นางสาวฐิติมา มโนหมั่นศรัทธา ตำแหน่งประธานกรรมการบริหาร บริษัท โอเอวัน จำกัด ทะเบียนนิติบุคคลเลขที่ ๐๑๐๕๕๓๖๑๐๔๐๓๘ ที่อยู่ ๓๐๐/๕๗ หมู่บ้านกลางเมืองเออร์บาเนี่ยน พระรามเก้า-ลาดพร้าว ซอยลาดพร้าว ๘๔ ถนนประดิษฐ์มนูธรรม แขวงวังทองหลาง เขตวังทองหลาง กรุงเทพมหานคร (กทม.) บริษัทผู้บริหารและให้บริการสาธารณูปโภคไฟฟ้า ได้นำเสนอโครงการติดตั้งและใช้งานระบบผลิตไฟฟ้าจากพลังงานแสงอาทิตย์เพื่อการอนุรักษ์พลังงานและลดค่าใช้จ่ายทางไฟฟ้าสำหรับโรงเรียนสังกัด กทม. โครงการนี้เป็นการติดตั้งระบบผลิตไฟฟ้าจากพลังงานแสงอาทิตย์บนหลังคา (Solar Rooftop) แบบออนกริด (On Grid) ในรูปแบบ PPA (Private Purchase Agreement) ที่ กทม. ไม่ต้องลงทุนใด ๆ โดยมีอัตราค่าการใช้ไฟฟ้าต่อหน่วยต่ำกว่าการไฟฟ้านครหลวง (กฟน.) ร้อยละ ๒๐-๔๐ สอดคล้องกับแผนยุทธศาสตร์ชาติ (พ.ศ. ๒๕๖๑-๒๕๘๐) **แผนพัฒนากรุงเทพมหานคร ระยะ ๒๐ ปี (พ.ศ. ๒๕๖๑–๒๕๘๐) ฉบับปรับปรุง แผนพัฒนากรุงเทพมหานคร ระยะ ๒๐ ปี ระยะที่ ๓ (พ.ศ. ๒๕๖๖-๒๕๗๐) แผนพัฒนาการศึกษาขั้นพื้นฐานกรุงเทพมหานคร ฉบับที่ ๓ (พ.ศ. ๒๕๖๔-๒๕๖๙) และแผนปฏิบัติราชการกรุงเทพมหานคร ประจำปี พ.ศ. ๒๕๖๘**

วันที่ ๗ มกราคม พ.ศ.๒๕๖๘ มีการประชุมกับรองผู้ว่าราชการกรุงเทพมหานคร (นายศานนท์ หวังสร้างบุญ) ที่ประชุมมอบหมายให้บริษัทฯ รับผิดชอบในการติดตั้งระบบผลิตไฟฟ้าจากพลังงานแสงอาทิตย์ให้กับ โรงเรียนสังกัด กทม. ขนาดเล็กทั้งหมด จากนั้นบริษัทฯ ได้มีการติดต่อประสานงานกับสำนักการศึกษาอย่างต่อเนื่อง โดยปัจจุบันบริษัทฯ ได้ทำการสำรวจความต้องการระบบผลิตไฟฟ้าจากพลังงานแสงอาทิตย์ให้กับโรงเรียนขนาดเล็กในสังกัด กทม. บางส่วนแล้ว

วันที่ ๒๒ กรกฎาคม พ.ศ.๒๕๖๘ บริษัทฯ ได้เข้าประชุมสภา กทม. กับคณะกรรมการวิสามัญศึกษาและพิจารณาการติดตั้งระบบผลิตไฟฟ้าจากพลังงานแสงอาทิตย์ของ กทม. ซึ่งนายพุทธิพัชร์ ธันยาธรรมนนท์ ประธานคณะกรรมการวิสามัญฯ ได้ตั้งข้อสังเกตว่า บริษัทเอกชนจะมาลงทุนสำรวจ ออกแบบ ติดตั้งระบบผลิตไฟฟ้าจากพลังงานแสงอาทิตย์ และรับเงินค่าบริการไฟฟ้าเป็นรายเดือนจาก กทม. เช่นเดียวกับค่าไฟฟ้าที่จ่ายให้การไฟฟ้านครหลวง (กฟน.) ได้หรือไม่ บริษัทฯ จึงนำหนังสือจากคณะกรรมการวินิจฉัยปัญหาการจัดซื้อจัดจ้างและการบริหารพัสดุภาครัฐ กระทรวงการคลัง ซึ่งมีอำนาจให้คำปรึกษา แนะนำแก่เจ้าหน้าที่หรือหน่วยงานของรัฐเกี่ยวกับการปฏิบัติตามพระราชบัญญัติการจัดซื้อจัดจ้างและการบริหารพัสดุภาครัฐ พ.ศ.๒๕๖๐ โดยคำว่า หน่วยงานของรัฐ หมายถึง หน่วยงานที่มีหน้าที่ในการให้บริการสาธารณะ และดำเนินการตามนโยบายของรัฐ รวมถึง ส่วนราชการ, รัฐวิสาหกิจ, องค์การมหาชน และหน่วยงานของรัฐรูปแบบใหม่ ซึ่งได้วินิจฉัยว่า บริษัทเอกชนสามารถดำเนินการได้ แต่ประธานคณะกรรมการวิสามัญฯ ระบุว่าคำวินิจฉัยดังกล่าวใช้ได้เฉพาะหน่วยงานรัฐวิสาหกิจเท่านั้น กทม. ไม่สามารถชำระค่าสาธารณูปโภคให้บริษัทเอกชนได้ ซึ่งบริษัทฯ เห็นว่าคำวินิจฉัยของคณะกรรมการวินิจฉัยฯ ครอบคลุมส่วนราชการและรัฐวิสาหกิจ รวมถึง กทม. ด้วย

ปัญหาในเวลานี้คือ กทม. มีระเบียบการชำระเงินค่าสาธารณูปโภคให้กับบริษัทเอกชนหรือไม่ ถ้า
ไม่มีจะดำเนินการอย่างไรเพื่อไม่ให้เป็นอุปสรรคในการลดค่าสาธารณูปโภค (ไฟฟ้า) ให้กับโรงเรียนขนาดเล็ก เพราะในทางปฏิบัติ กฟน. ไม่มีนโยบายติดตั้งระบบผลิตไฟฟ้าจากพลังงานแสงอาทิตย์ให้กับโรงเรียนขนาดเล็ก แต่ถ้า กทม. มีระเบียบที่ทำให้บริษัทฯ เข้าไปดำเนินการโครงการนี้ได้ กทม. จะมีตัวเปรียบเทียบอย่างดีในการพิจารณาว่า กฟน. หรือ บริษัทฯ จะเป็นผู้ให้ผลประโยชน์มากที่สุด เพราะในการประชุมสภา กทม. ครั้งล่าสุดบริษัทฯ แสดงข้อมูลการติดตั้งระบบผลิตไฟฟ้าจากพลังงานแสงอาทิตย์ของการไฟฟ้าส่วนภูมิภาค (กฟภ.) ที่โรงพยาบาลลำปาง จังหวัดลำปาง กับบริษัทเอกชนที่ติดตั้งระบบเดียวกันให้กับโรงพยาบาลเชียงรายประชานุเคราะห์ จังหวัดเชียงราย มีกำลังการผลิตเท่ากันที่ ๒.๕ เมกกะวัตต์ พบว่าโรงพยาบาลลำปางลดค่าไฟฟ้าได้เดือนละ ๓๐๐,๐๐๐ บาท หรือปีละเกือบ ๔,๐๐๐,๐๐๐ บาท ในขณะที่โรงพยาบาลเชียงรายประชานุเคราะห์ ลดค่าไฟฟ้าได้เกินกว่า ๖๐๐,๐๐๐ บาท/เดือน หรือปีละกว่า ๘,๐๐๐,๐๐๐ บาท ทั้งที่โรงพยาบาลทั้งสองน่าจะมีค่าไฟฟ้าต่างกันร้อยละ ๕ เท่านั้น หากบริษัทฯ ได้เป็นผู้ดำเนินการ จะทำให้โรงเรียนมีส่วนต่างค่าไฟฟ้าที่มากกว่า กฟน. ถึงเท่าตัว โรงเรียนสามารถนำเงินส่วนต่างไปพัฒนาการศึกษาและคุณภาพชีวิตนักเรียนได้มากขึ้น สอดคล้องกับ**แผนพัฒนากรุงเทพมหานคร และแผนพัฒนาการศึกษาขั้นพื้นฐานกรุงเทพมหานคร รวมถึงสนับสนุนนโยบายผู้ว่า กทม. ได้เป็นอย่างดี**

จึงเรียนมาเพื่อโปรดพิจารณาให้โอกาสบริษัท โอเอวัน จำกัด เข้าชี้แจงข้อมูลเพิ่มเติม เพื่อประโยชน์ของสำนักการศึกษา และ กทม. ด้วย

|  |
| --- |
|  |
| (นางสาวฐิติมา มโนหมั่นศรัทธา) |
| ประธานกรรมการบริหาร |